Hoekom is daar pyn en lyding in die wêreld? (1) - www.bybelkennis.co.za
Hoekom is daar pyn en lyding in die wêreld? (1)
by Mitch Kalp · 26/12/2013
If you want to make peace with your enemy, you have to work with your enemy. Then he becomes your partner. –Nelson Mandela
Tim Keller het pas ‘n belangrike boek – Walking with God through Pain and Suffering (2013) – geskryf waarin hy die vraag waarom daar pyn en lyding is die wêreld is, hanteer. Hierdie is sekerlik ‘n vraag wat almal van ons interesseer en waarop min van ons ‘n goeie antwoord kan gee. Ek glo dat in hierdie boek baie van ons vrae beantwoord sal word. Ek gaan dus ‘n hele aantal blogs hieroor skryf.
Ek sal die Here altyd weer prys, sy lof sal altyd op my lippe wees. Ek sal die roem van die Here sing; dié wat swaar kry, sal dit hoor en daaroor bly wees. Sing saam met my oor die grootheid van die Here en laat ons saam sy Naam prys (Psalm 34:2 – 4)
Lyding is oral; dit is onvermydelik; dit is dikwels oorweldigend.
Duisende mense sterf daagliks in onverwagse tragedies; baie kinders gaan slaap honger; baie mense slaap op ons strate; … Dit is nie meer hoofnuus nie, want pyn en swaarkry is die norm. Ons glo ook dat sulke dinge net met ander mense gebeur – mense wat nie die nodige voorsorgmaatreëls getref het nie, arm mense … Ons probeer swaarkry wegdink, maar dit help nie. Ons moet ons lewens leef teen hierdie agtergrond van tragedies en besef dat niemand immuun is daarteen nie.
Maak nie saak watter voorsorgmaatreëls ons tref nie, maak nie saak hoe gesond ons leef nie, maak nie saak hoeveel geld en besittings en mag ons het nie, maak nie saak hoeveel beplanning ons doen nie, dood en siekte en finansiële rampe kan ons nie verhoed nie. Ons lewens is onderworpe aan magte buite ons beheer.
As ons voor die uitdaging van pyn en lyding staan, besef ons dat ons nie net op ons eie hulpbronne kan staatmaak nie. Ons het ondersteuning van elders nodig om nie in wanhoop te verval nie. Ons besef gou dat hierdie ondersteuning geestelik moet wees: Ek sal die roem van die Here sing; dié wat swaar kry sal dit hoor en daaroor bly wees. Dit voel vir ons asof God afwesig is as ons swaarkry. Dit is nie so nie: Die Here is naby die gebrokenes, Hy help die moedeloses (Psalm 34:19).
Ons hoor dikwels die vraag: Hoe kan ‘n God van liefde soveel swaarkry, lyding, ontbering, pyn en angs toelaat? Geen wonder dat baie mense begin glo dat God nie bestaan nie. Aan die ander kant is daar weer mense wat God in hulle smart en lyding vind – teenspoed bring hulle nader aan God. Probleme ruk hulle uit hulle geestelike selfgenoegsaamheid en lei tot ‘n ernstige soeke na God. As ons pyn en lyding ondervind, besef ons dat ons nie in beheer van ons lewens is nie – nooit in beheer was nie. Dan besef ons dat Jesus Christus al is wat ons nodig het … veral as Hy al is wat ons het.
Almal van ons gaan op een of ander stadium swaar kry – of kry reeds swaar. Dan kom allerhande filosofiese vrae by ons op: Hoekom laat God dit toe? Kon Hy dit nie verhoed het nie? Maar ons primêre kommer is nie filosofies nie, maar prakties: Sal ek dit oorleef? Daarom is dit so wreed om met iemand wat ly op ‘n afgetrokke filosofiese manier te praat.
Volgende keer gaan ons na lyding as smeltkroes kyk.
Tags: Pyn en lyding
Hoekom is daar pyn en lyding in die wêreld? (2)
by Mitch Kalp · Published 26/12/2013
Werk vir nie-Christene: Is dit verkeerd?
Geloofsvrae: Jesus Christus: Aardse Optrede (2)
Die Groot Geloofswoordeboek: Bybel
Gebruike en Gewoontes in die Bybel: Kleredrag(4)
Hoekom sukkel Christene met genade?
Die seën van God
Laaste 7 Dae: 6,440
Laaste 30: 19,375
Laaste 365 Dae: 500,196